31986D0200
L 149/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 12 май 1986 година
относно създаване на Консултативен комитет за разпространение на информация за земеделието
(86/200/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като има предвид, че дейността по разпространението на информация за земеделието, предвидена в член 41 от Договора, може да бъде координирана по-ефикасно чрез сътрудничество между Комисията и съответните национални експерти в рамките на комитет от експерти;
като има предвид, че за тази цел следва да се създаде Консултативен комитет за разпространение на информация за земеделието, в който са представени службите за земеделска информация на държавите-членки;
РЕШИ, КАКТО СЛЕДВА:
Член 1
Към Комисията се създава Консултативен комитет за разпространение на информация за земеделието, наричан по-долу „Комитетът“.
Член 2
1. Комитетът се състои от ръководителите на консултативните служби по земеделски въпроси на държавите-членки, като всеки е подпомаган от специалист в областта на трансфера на информация.
2. Ръководителят на една консултативна служба може понякога, по своя лична преценка, на определена среща да бъде заместен от член на своята служба, който е специалист по темата, която се обсъжда на тази среща.
Член 3
Представител на Комисията председателства всички срещи на Комитета. Комисията осигурява и секретариата на Комитета.
Член 4
Комисията може да се консултира от Комитета за най-ефикасните начини и средства за:
а)
подобряване на практическата ефективност на Списъка с проекти за земеделска научноизследователска работа в Общността (AGREP) и на земеделската база данни на ФАО/ЕИО (EUR-AGRIS);
б)
осигуряване на Комисията, във взаимодействие с Постоянния комитет за научноизследователска работа в земеделието, на цялата информация относно проблемите на земеделието и на стопанствата, чието разрешаване е жизненоважно за непрекъснатото развитие на Общата селскостопанска политика;
в)
предоставяне на съответните резултати от научноизследователски програми на Общността на достъпен език на консултативните служби и земеделските производители;
г)
подобряване, доколкото е необходимо, на съдържанието, методите на прилагане и ефективността на мерките на структурната политика в която и да е област или регион на Общността;
д)
предаване на цялата подходяща информация за други аспекти на Общата селскостопанска политика на хора, които работят в областта на земеделието на територията на Общността.
Член 5
1. Мандатът на членовете на Комитета е три години и може да бъде подновен.
2. При изтичане на тригодишния период членовете на Комитета остават на работа, докато бъдат сменени или докато бъде подновен мандатът им.
3. Мандатът на член на Комитета може да бъде прекратен преди изтичане на тригодишния период поради оставка или смърт. Той може да бъде прекратен и когато консултативната служба, която съответният член представлява, пожелае той да бъде сменен. И в двата случая едно лице се определя от съответната консултативна служба, след подходяща консултация с Комисията, да замени такъв член за останалата част от мандата.
4. Членовете не получават възнаграждение за своята работа.
5. Списъкът на членовете на Комитета се публикува от Комисията за информационни цели в Официален вестник на Европейските общности.
Член 6
Комитетът може да сформира работни групи, които да го подпомагат при извършване на неговата дейност. Комитетът се свиква, когато е необходимо, от Комисията. Представителите на съответните служби на Комисията вземат участие в срещите на Комитета и неговите работни групи.
Член 7
1. Не се гласува по въпросите, обсъждани от Комитета.
2. Когато иска становището на Комитета, Комисията може да определи срок, в който да се даде такова становище.
3. Становищата, изразени от различните консултативни служби, представени в Комитета, се включват в протокол резюме, който се предоставя на Комисията.
4. В случай че бъде постигнато единодушно съгласие в Комитета по становището, което следва да бъде изразено, Комитетът формулира заключенията и ги прилага към протокола резюме.
Член 8
Без да се засягат разпоредбите на член 214 на Договора, когато Комисията ги информира, че исканото становище е с поверителен характер, членовете на Комитета се задължават да не разкриват информацията, която са получили чрез дейността на Комитета.
В такива случаи на срещите могат да присъстват само членовете на Комитета и представителите на съответните служби на Комисията.
Член 9
Настоящото решение влиза в сила на 12 май 1986 година.
Съставено в Брюксел на 12 май 1986 година